
Nyelvjátékok Jean Cocteau: Vásott kölykök c. regényében

Dolgozatomban Jean Cocteau Vásott kölykök c. regényét elemzem.
A bevezetésben röviden felvázolom Jean Cocteau ars poeticáját – kiemelve a nyelv, a kép, valamint a tisztaság fogalmát –, majd meghatározom a dolgozat célkitűzését. Eszerint a Vásott kölykök c. regény nyelvhasználatát, azon belül is a szereplők által használt nyelvet vizsgálom meg, Ludwig Wittgenstein nyelvfilozófiájának segítségével.
Ezután a regény keletkezésének történetét, kritikai fogadtatását és az olvasóközönségre gyakorolt hatását ismertetem néhány mondatban.
Ezt követően bemutatom, hogy az ars poetica egyik fontos tényezője – az alkotóban keresendő művészi tisztaság – miként befolyásolja a regényt mint műfajt, hogyan teszi markánsabbá, határozott vonásokat adva neki a drámából, illetve a film formanyelvéből kölcsönzött eszközök segítségével.
Egy újabb fejezetben rátérek a szereplők által játszott nyelvjátékra, melyet a wittgenstein-i nyelvfilozófia alapján jellemzek. Rávilágítok arra, hogyan mutatkozik meg három különböző aspektusból ugyanaz a nyelvjáték, s ez hogyan képez a szereplők számára egy zárt, külön világot, amely semmilyen kapcsolatban nem áll a külvilággal. Ezután részleteiben is feltárom a nyelvjáték főbb jellemzőit, működését, valamint az egyes – meghatározott szereplőkhöz tartozó – szólamokat.
Végül pedig feltárom azt a folyamatot, s ennek két fő okát – a főszereplők ellenállása a változással szemben, valamint világuk teljes elszigeteltsége –, amely a nyelvjátéknak és a mögötte húzódó életformának az összeomlásához vezetett.
A befejezésben összefoglalom, a nyelvjátékok elemzése során miként igazolódott be Wittgenstein megfigyelése, hogy a nyelvjáték tulajdonképpen azonos az életformával, a mögötte húzódó valósággal, melyben jelentést kap.



